Det er Bryan Hogan, der debuterer for White Hawks i aftenens lokalopgør mod Aalborg Pirates.

Det er præcis 14 dage siden, at Bryan Hogan landede i Aalborg Lufthavn, og allerede samme dag afleverede Elite Nord Frederikshavn A/S de nødvendige papirer. Andre spillere har fået deres spilletilladelse på under en uge, men i Hogans tilfælde gik der altså 14 dage, før Udlændingestyrelsen var klar med en opholds- og arbejdstilladelse. - Jeg vil ikke gå i detaljer, men klubben er uden skyld. Der opstod nogle tekniske vanskeligheder, men i dag lykkedes det endelig at få de nødvendige tilladelser, oplyser direktør Henrik Andersen til Kanal Frederikshavn. Han har de seneste dage modtaget adskillige mails og sms'er fra skuffede og vrede fans, ledere, sponsorer med flere. Ingen har kunnet forstå, hvorfor det varede så længe med spilletilladelsen. - Jeg er glad for, det er overstået. Nu glæder vi os til at se Bryan Hogan på isen i aften, og det bliver selvfølgelig en kæmpe udfordring for ham at lægge ud med så stor en kamp, siger Henrik Andersen.